CSK के इवेंट में कहा- कोई इस बारें में बात नहीं करेगा
IPL 2023 CSK Vs RR - Captain MS Dhoni Speaks About Rajvardhan Hangargekar's No Ball. चेन्नई सुपर किंग्स (CSK) के कप्तान महेंद्र सिंह धोनी, टीम के युवा गेंदबाज राजवर्धन हंगरगेकर और गेंदबाजी कोच ड्वेन ब्रावो हाल ही में फ्रेंचाइजी के एक इवेंट में शामिल हुए
चेन्नई सुपर किंग्स (CSK) के कप्तान महेंद्र सिंह धोनी, टीम के युवा गेंदबाज राजवर्धन हंगरगेकर और गेंदबाजी कोच ड्वेन ब्रावो हाल ही में फ्रेंचाइजी के एक इवेंट में शामिल हुए। CSK के इस इवेंट के दौरान एमएस धोनी ने तेज गेंदबाज राजवर्धन हंगरगेकर की नो-बॉल का मजाक उड़ाया। धोनी के कॉमेंट पर पूरा ऑडिटोरियम अपनी हंसी नहीं रोक पाया। खुद हंगरगेकर भी मुस्कुराते हुए दिखे।
इवेंट की शुरुआत से ही धोनी युवा हंगरगेकर की टांग खींचना शुरू कर दिए थे। धोनी ने कार्यक्रम के दौरान कहा, राज को सबसे ज्यादा टाइम लगा तैयार होने में। फिर धोनी ने राजवर्धन से पूछा- क्या यह तुम्हारा पहला इवेंट है? इस पर हंगरगेकर मुस्कुराते हुए हां में सिर हिलाते हुए जवाब देते हैं।
इसके बाद हंगरगेकर ने माइक लिया और कहा, सभी को गुड इविंग। यहां आकर बहुत खुशी हुई। जैसा माही भैया ने कहा कि जितना ज्यादा हम इस इवेंट को एन्जॉय कर सकते हैं, उतना कोशिश करेंगे और बाकी देखते हैं।
इस पर धोनी ने दाएं हाथ के गेंदबाज हंगरगेकर को बीच में टोकते हुए कहा कि बेसिकली बोल रहा है कि कोई भी इसकी नो-बॉल के बारे में बात नहीं करेगा, इसे सुनकर वहां मौजूद सभी लोग तालियां बजाकर हंसने लगते हैं।
हंगरगेकर ने दो मैचों में फेंकी थी 6 वाइड और 1 नो बॉल
हंगरगेकर का यह डेब्यू सीजन है। हंगरगेकर ने IPL 2023 में अभी तक 6 वाइड और 1 नो बॉल फेंकी है। वहीं हंगरगेकर दो मैचों में 60 रन देकर तीन विकेट ले चुके हैं। गुजरात टाइटंस (GT) के खिलाफ ओपनिंग मैच में हंगरगेकर ने तीन वाइड और एक नो बॉल फेंक दी थी। वहीं लखनऊ सुपर जायंट्स (LSG) के खिलाफ मैच में उन्होंने तीन वाइड डाली थी। CSK के तीसरे मैच में मुंबई के खिलाफ उन्हें टीम से ड्रॉप किया गया था। मैच में एक्स्ट्रा रन देने को लेकर कप्तान धोनी ने नाराजगी भी जाहिर की थी।
एक्स्ट्रा रन देने पर धोनी ने जाहिर की थी नाराजगी
आपको बता दें कि लखनऊ सुपर जायंट्स के खिलाफ मैच के बाद धोनी गुस्से में नजर आए। धोनी ने एक्स्ट्रा रन देने पर पेसर्स को चेतावनी दी थी। धोनी ने साफ कर दिया कि अगर पेसर्स अभी नहीं सुधरे तो वे जल्द ही नए कप्तान की कप्तानी में खेलेंगे। तेज गेंदबाजी में थोड़ा सुधार की जरूरत है। उन्हें परिस्थितियों के हिसाब से गेंदबाजी करने की जरूरत है।